**INTERPUNKCIJA**

U pisanju se radi jasnijeg prikazivanja onoga što hoće da se kaže, upotrebljavaju pojedini znaci koji se zajedno nazivaju **interpunkcija** ili **rečenični znaci**.

Znaci interpunkcije su: [tačka](http://pravopis.tripod.com/latinica/l-interpunkcija.html%22%20%5Cl%20%22tacka), [zarez](http://pravopis.tripod.com/latinica/l-interpunkcija.html%22%20%5Cl%20%22zarez), [tačka i zarez](http://pravopis.tripod.com/latinica/l-interpunkcija.html%22%20%5Cl%20%22tackaizarez), [dve tačke](http://pravopis.tripod.com/latinica/l-interpunkcija.html%22%20%5Cl%20%22dvetacke), [navodnici](http://pravopis.tripod.com/latinica/l-interpunkcija.html%22%20%5Cl%20%22navodnici), [upitnik](http://pravopis.tripod.com/latinica/l-interpunkcija.html%22%20%5Cl%20%22uu), [uzvičnik](http://pravopis.tripod.com/latinica/l-interpunkcija.html%22%20%5Cl%20%22uu), [zagrade](http://pravopis.tripod.com/latinica/l-interpunkcija.html%22%20%5Cl%20%22zagrade) i [crta](http://pravopis.tripod.com/latinica/l-interpunkcija.html%22%20%5Cl%20%22crta).

**Tačka** se stavlja na kraju obaveštajne - potvrdne i odrične rečenice, na primjer: *Svaki dan učim za ispit. Za ispit ne učim redovno.*

**Zarez**se kao znak interpunkcije upotrebljava često i u različitim rečeničnim situacijama. Pošto je jedno od osnovnih načela našeg pravopisa slobodna (logična) interpunkcija, za upotrebu zareza je najvažnije pravilo da se **ono što je u mislima tijesno povezano, što predstavlja jednu cjelinu, ne odvaja zarezom,** a djelovi koji čine cjelinu za sebe, odvajaju se zarezom od ostalih djelova rečenice.

Zarezom se odvajaju:

a) riječi i skupovi riječi (istovrsni delovi rečenice) u nabrajanju:

 *Miša, Marko, Nenad i Srđan su otišli na izlet.*

b) nezavisne rečenice kad nisu povezane veznicima: *Došao je, pozdravio se, dobro večerao i nestao.*;

c) paralelni djelovi rečenice kad su u suprotnosti: *Zadatak je težak, ali zanimljiv. Pokloniću tebi, a ne Igoru. Nismo ljetovali na moru, već u planini.*

d) rečenice koje su u suprotnosti: *Kasnije smo krenuli, ali smo stigli na vrijeme. Vi ste pošli ranije a ipak ste zakasnili.*;

e) rečenice u inverziji (kad se zavisna rečenica nalazi ispred glavne), na primjer: *Kad se spremim, pozvaću te telefonom. Ako možeš, pomozi mi. Iako sam znala, nisam odgovorila na sva pitanja.;*

f) riječ ili skup riječi koji su naknadno dodati ili umetnuti u rečenicu: *To je, dakle, tvoj voćnjak. Sve ću ti, naravno, ispričati. Ti si u pravu, neosporno.*;

g) vokativ i apozicija su, takođe, naknadno dodati u rečenicu, pa se odvajaju zarezom, na primjer: *Vi ćete, djeco, dobiti slatkiša. Tebi ćemo, bako, donijeti voća. Djela [Ive Andrića](http://www.ivoandric.org.yu/), jedinog jugoslovenskog Nobelovca, prevedena su na mnoge jezike.;*

h) uzvici isto nisu sastavni djelovi rečenice, pa se odvajaju zarezom: *Uh, što je hladno! Oh, što me boli zub! O, stigla si?!*;

i) umetnute rečenice na primjer: *U mom selu, koje je jedno od najuspešnijih u voćarstu, gotovo svi gaje maline.*;

j) između mjesta i datuma, na primer: *Sombor, 15. avgust 1991. U Novom Sadu, 2. aprila 1957.*

**Tačka i zarez**se upotrebljavaju:

a) između rečenica koje su u složenoj rečenici manje povezane sa drugim rečenicama, na primjer: *Kad smo se sreli, pozdravili smo se, razgovarali o školi; nismo pominjali nedavnu svađu.*;

b) između grupa riječi koje se razlikuju po srodnosti, na primjer: *Na put ću ponijeti: odjeću, obuću, kišobran, higijenski pribor; knjige, sveske, pribor za pisanje; društvene igre, fudbal i reket za stoni tenis.*

**Dvije tačke** se se stavljaju:

a) iza riječi kojima se najavljuje nabrajanje, a ispred onoga što se nabraja, na primjer: *Na pijaci kupi: sira, jaja, kajmaka, mesa, salate i luka.;*

b) ispred navođenja tuđih riječi (upravnog govora); npr. *Rekao nam je doslovno: "Novac za ekskurziju je obezbeđen".*

**Navodnicima se obiljeležavaju:**

a) tuđe riječi kad se doslovno navode , na primjer: *Ulazeći svi zagrajaše "Srećan ti rođendan!"*

b) riječi koje se upotrebljavaju s ironijom i kojima nečemu ne želi da se da suprotno značenje: npr.: *Znam, ti si "vrednica". Doneo je tvoj "veliki prijatelj".*

Na kraju upitnih rečenica stavlja se **upitnik**, a iza uzvičnih rečenica, kao i iza manjih govornih jedinica koje se izgovaraju u uzbuđenju, povišenim glasom, stavlja se **uzvičnik**, na primjer: *Kako si? Šta radiš? Uh, što sam gladna! Ne viči! Požar!*Kada se pitanje izgovara povišenim glasom iza njega se stavljaju **i upitnik i uzvičnik**; npr. *On položio?! Ne daš?!*

Zagradom se u rečenici odvaja ono što se dodaje radi objašnjenja prethodne riječi ili dijela rečenice, na primjer: *Interpunkcija (rečenični znaci) doprinosi jasnijem izražavanju. Imenske riječi (imenice, pridjevi, zamjenice i brojevi) mijenjaju se po padežima. Za vrijeme Prvog svjetskog rata (1914 - 1918) vladale su nestašice hrane, odjeće i ljekova.*

**Crta se piše:**

a) Umjesto prvog dijela navodnika u dijalogu i to u štamšanim tekstovima, a drugi dio se izostavlja; i na kraju upravnog govora se piše crta ako se rečenica nastavlja i objašnjava nešto o upravnom govoru; na primjer:
*- Ko je to bio? - Upita majka.
- Moj drug.
- Zašto ga nisi pozvao unutra?
- Žurio je - promrmlja Miloš.;*

b) kad se želi nešto istaći, ili naglasiti suprotnost, neočekivanost; na primjer: *Pođem ja, kad - nigde nikog. Sve sam naučila, sve znam - ne vrijedi, zbunila sam se.*